**Åbent hus i område Nord**

**Lørdag den 6. januar 2024, kl. 10.00 – 16.00**

Kødkvægavlere i regionen byder alle velkommen. Tag familien og naboen med på tur og få en hyggelig dag i kødkvægets tegn.

**Jimmi K. Jensen, Sofiedal Limousine, Fredensdal 51, 9460 Brovst (Limousine)**

Besætningen består af 13 køer og 1 foldtyr og råder over et areal på 10 ha inkl. forpagtning, der anvendes til afgræsning og fremstilling af wrap. Dyrene fodres med wrap, kalvefoder og valset korn. I avlen bruges en foldtyr samt inseminering. Familien er sammen om pasning af dyrene samt udstilling.

**Bettina og Ejnar Frederiksen, Mølbaks Murray Grey, Storemosevej 1, 9330 Dronninglund (Murray Grey)**

Fritidsbrug med 13 ha og 8 ammekøer plus 2 års opdræt og hovedsageligt brug af foldtyr. Bedriften drives økologisk og afgræsser om sommeren delvist uden for egne arealer. Tyrekalve, der ikke vurderes egnet til avl, studes og slagtes ved 19 til 24 måneders alderen. Det samme gør slagtekvierne. Der fodres udelukkende med grovfoder. Stalden er renoveret i forbindelse med besætningens omlægning til økologi i 2019 for at leve op til økologikravene.

**Firhøjegård v/Simon Korné Nielsen, Firhøjevej 31, 9631 Gedsted (Pinzgauer)**

Firhøjegård er et lille landbrug, hvor der drives kvægavl med racen Pinzgauer. Ejendommen har Simon haft siden 1. februar 2021. På nuværende tidspunkt er der i besætningen en løbetyr, tre køer og to kælvekvier plus opdræt. På sigt forventes det dog, at besætningsstørrelsen forøges til ca. 20 årskøer. Til februar ankommer krydsningskalve fra tre besætninger, som skal bruges til at opsamle data på krydsning på malkekvæg.

**Bloksdal Charolais, Nøvlingvej 280, 9230 Svenstrup J (Charolais)**

Bloksdal Charolais blev startet i 1989, hvor gården blev købt, og de første dyr ankom til gården. Der blev købt almindelige stambogsførte dyr, og planen var at producere godt oksekød. Efter et par år blev der indkøbt dyr i Luxembourg. Der er importeret dyr og embryoner fra Frankrig en del gange hen over årene. På nuværende tidspunkt består besætningen primært af dyr med franske gener. Der arbejdes med pollede dyr. Vi forsøger at inseminere de fleste af dyrene, så vi finder den rigtige tyr til hver enkelt hundyr. Vi ønsker at have rolige dyr med et super temperament.

**Agri Angus, Ursula Agri Hansen, Semvej 21, 9550 Mariager (Angus)**

Ursula har sammen med sin mand, Poul Hansen, haft Angus siden 2002. De ejer nu selv 8 hektar efter at have solgt gården i 2023. Ursula disponerer over en del lejede arealer om sommeren, blandt andet 45 hektar i Kastbjerg Ådal samt fællesgræsning i Vejlerne. Om vinteren er dyrene inden døre i lejede stalde. Pr. november 2023 er der godt 50 køer samt 100 kvier og tyre. Der bliver hvert år solgt en håndfuld tyre til avl.

Køerne har hidtil kælvet året rundt. Fremover bliver det i perioden primo november til ultimo april. Hidtil har foldtyre klaret næsten al reproduktion, men fremover er det planen at inseminere flere køer.

Bedriften har også islænderheste, 1 avlshingst, 5 avlshopper, 6 plage, 3 føl samt 3 rideheste. Datteren har 5 hyggegeder.

**Hjort Knudsen Simmental, Povtrupvej 30, 9670 Løgstør (Simmental)**

Hjort Knudsen Simmental er beliggende i Næsborg syd for Aggersund. En lille besætning med 4-5 køer, 1 kælvekvie, 3 løbekvier, 4 tyrekalve og 1 foldtyr. Vi inseminerer på kvier og bruger foldtyr til vores køer. Besætningen går i løsdrift stald med dybstrøelse. Vi har ca. 10 ha med græs til afgræsning. Vi har et planteavlsbrug på ca. 750 ha med almindeligt salgsafgrøder og laver ca. 38.000 slagtegrise i Maxigris ApS.